[{"text_idx": "#000002", "text": "Mae perthynas Efa gyda\u2019i mam mor ddrwg fel ei bod yn meddwl am redeg i ffwrdd, ond mae wedi gofyn am gyngor Meic gyntaf. Dyma\u2019n cyngor yn Coda\u2019r Meic yr wythnos hon."}, {"text_idx": "#000003", "text": "Coda\u2019r Meic ydy dy gyfle di i ofyn cyngor am unrhyw beth sy\u2019n dy boeni. Rydym yma i wrando a chynnig cyngor. Mae manylion #codarmeic ar y dudalen hon, ond cofia nad yw\u2019r cyngor yn dod yn syth. Os wyt ti angen cyngor sydyn yna cysyllta a\u0302\u2019r llinell gymorth."}, {"text_idx": "#000005", "text": "Ers i fy rhieni wahanu mae mam wedi rhoi\u2019r bai arnaf i am bopeth sydd yn mynd o\u2019i le yn ei bywyd. Mae\u2019r perthynas rhyngom yn mynd o waeth i waeth, a dwi ddim yn gwybod beth i wneud. Mae hi\u2019n galw enwau arnaf ac yn gwneud i mi deimlo\u2019n isel iawn. Dwi wedi ystyried rhedeg i ffwrdd a byw ar y strydoedd, gan y byddai hyn yn haws nag byw gyda mam. Yn aml byddaf yn gwaeddi ar y wal yn dychmygu mam yno, yn dweud y pethau rwy\u2019n ofni dweud wrthi. Rydym yn ffraeo\u2019n aml a dwi\u2019n llwyddo tawelu fy hun wedyn, ond dwi\u2019n ofni byddaf yn cerdded allan un diwrnod."}, {"text_idx": "#000007", "text": "Mae\u2019n ddrwg gen i fod pethau yn ddrwg iawn i ti ar hyn o bryd. Mae\u2019n ddigon anodd ymdopi gyda dy rieni yn gwahanu heb y straen ychwanegol o berthynas gwael rhyngot ti a dy fam."}, {"text_idx": "#000008", "text": "Nid wyf yn esgusodi dy fam yn galw enwau arnat ti, neu\u2019n rhoi\u2019r bai arnat ti am bopeth sydd yn mynd o\u2019i le yn ei bywyd, ond mae\u2019n debyg bod diwedd ei pherthynas gyda dy dad wedi achosi straen ac ypse\u0301t mawr iddi. Efallai bod hyn yn egluro, ond nid yn esgusodi, ei hymddygiad. Efallai bod angen ychydig o gefnogaeth arni i\u2019w helpu i oroesi\u2019r cyfnod anodd yma."}, {"text_idx": "#000009", "text": "Mae\u2019n debyg dy fod di\u2019n teimlo\u2019n isel iawn i feddwl bod rhedeg i ffwrdd a byw ar y stryd yn well opsiwn nag byw gyda dy fam ar hyn o bryd. Yn amlwg, mae angen i bethau newid i ti, ond nid rhedeg i ffwrdd yw\u2019r ateb. Nid yw\u2019n ddiogel byw ar y stryd. Byddai hyn yn ddrwg i dy iechyd corfforol a meddyliol."}, {"text_idx": "#000010", "text": "Y peth gorau i\u2019w wneud ydy gweithio tuag at wella\u2019r perthynas gyda dy fam. Os nad wyt ti wedi rhoi tro ar hyn yn barod, fyddet ti\u2019n gallu eistedd i lawr gyda dy fam pan fydd pethau yn ddistaw i ddweud yn union sut yr wyt ti\u2019n teimlo? Os nad wyt ti\u2019n credu gallet ti wneud hynny ar ben dy hun, beth am ofyn i rywun dy gefnogi i wneud hyn? Efallai gallet ti ofyn i fodryb, dy dad, nain neu daid neu ffrind teulu."}, {"text_idx": "#000011", "text": "Opsiwn arall i\u2019w ystyried ydy ysgrifennu llythyr i dy fam yn egluro popeth rwyt ti eisiau dweud wrthi. Gall fod yn anodd iawn dod o hyd i\u2019r geiriau cywir pan rwyt ti angen dweud rhywbeth anodd i rywun wyneb i wyneb. Yn aml gallem deimlo\u2019n ddryslyd, yn ypse\u0301t ac yn flin ac anghofio dweud rhai pethau, neu ddim yn cael y cyfle i ddweud. Weithiau efallai byddet ti\u2019n dweud pethau rwyt ti\u2019n ei ddifaru wedyn. Mae ysgrifennu popeth mewn llythyr yn golygu bod posib ysgrifennu cymaint o ddrafftiau ag yr hoffet. Pan fyddi di\u2019n rhoi\u2019r llythyr iddi, bydd yn nodi\u2019n union yr hyn rwyt ti angen, yn y ffordd rwyt ti eisiau iddo swnio. Gallet ti ofyn i rywun am help gyda hyn hefyd os hoffet."}, {"text_idx": "#000012", "text": "Mae\u2019n bwysig sylweddoli nad wyt ti ar ben dy hun yn hyn. Mae perthynas gyda rhieni yn rhywbeth mae sawl un yn cael trafferthion ag ef, am sawl rheswm. Nid yw hyn yn golygu nad ydych chi\u2019n caru eich gilydd. Os wyt ti a dy fam yn gweithio ar eich perthynas yna mae\u2019n debyg bydd pethau yn gwella i chi."}, {"text_idx": "#000013", "text": "Dyma ychydig o erthyglau/tudalennau gallai fod yn ddefnyddiol:"}, {"text_idx": "#000015", "text": "Gobeithio bydd y cyngor uchod yn helpu, ond os wyt ti angen siarad neu dderbyn cyngor pellach yna mae ein cynghorwyr yn hapus i helpu. Cysyllta drwy alw, tecstio neu DM\u2019io y llinell gymorth (manylion cyswllt isod). Rydym yn agored bob dydd o 8yb i hanner nos."}, {"text_idx": "#000019", "text": "Oes rhywun yn gwrando arnat ti?"}, {"text_idx": "#000020", "text": "Rhywun i wrando. Rhywun i'th gymryd o ddifrif. Rhywun i roi cyngor."}]